Vasemmisto–oikeisto-jako jyrkentyi viime vaalien jälkeen.
Sen enempää hallitus- kuin oppositiorintamakaan ei ole yhtenäinen. Erottavia asioita on rajan kummallakin puolella enemmän kuin yhdistäviä, kertoo ajatuspaja e2:n tutkimus Miksi hallitukset kompuroivat? Tutkimus puolueiden kannattajien näkemyseroista. Tutkimustulokset perustuvat kyselyyn, johon vastasi 4 705 suomalaista.
Tutkimuksen mukaan keskustan, perussuomalaisten ja kokoomuksen kannattajia yhdistää oikeistokonservatiivisuus. Erimielisiä ne ovat esimerkiksi EU-politiikasta, Venäjä-suhteista, maahanmuutosta, aluepolitiikasta ja työurien pidentämisestä.
Punavihreä oppositiotakaan ei ole yhtenäinen. SDP:n, vihreiden ja vasemmistoliiton kannattajia yhdistävät vasemmistolaisuus ja liberaalius, mutta ne ovat erimielisiä samoista asioista kuin hallituspuolueiden kannattajat.
– Hallituksen leikkauspolitiikan vastustaminen on ainoa asia, joka selkeästi yhdistää pääoppositiopuolueiden kannattajia, e2:n tutkija Jussi Westinen toteaa.
Perussuomalaisten protesti kuihtui
Äänestäjien liikkuvuus on ollut suurta vuoden 2015 vaalien jälkeen. Perussuomalaisista on siirtynyt äänestäjiä erityisesti SDP:hen, äänestämättömiin ja pienpuolueisiin.
– Perussuomalaiset tarjosivat vuosien 2011 ja 2015 vaaleissa kanavan protestille. Demokratian toimivuuteen pettyneet perussuomalaiset ovat nyt siirtyneet eduskunnan ulkopuolisiin puolueisiin tai heittäneet hanskat tiskiin. Vasemmistoon siirtyneet ovat tyytymättömiä leikkauksiin, e2:n tutkija Ville Pitkänen toteaa.
Keskustan jättäneet ovat huolestuneita eriarvoisuudesta ja arvioivat, ettei Suomessa pärjää enää yritteliäisyydellä ja ahkeruudella. Kokoomuksesta on siirtynyt äänestäjiä kahteen vastakkaiseen suuntaan: vihreisiin on liikkunut arvoliberaaleja, jotka haluaisivat Suomen kasvattavan globaalia vastuutaan. Perussuomalaisiin on siirtynyt suomalaisten etua korostavia arvokonservatiiveja.
Keskustalaiset oikeistoa
Vasemmisto–oikeisto-jako on syventynyt äänestäjäkunnassa 2000-luvulla ja erityisesti viime eduskuntavaalien jälkeen. Hallituspuolueiden kannattajien selvä enemmistö sijoittaa itsensä poliittiseen oikeistoon, pääoppositiopuolueiden vasemmistoon.
Lähes kaikki kokoomuslaiset ovat oikeistolaisia. Keskustalaisista itsensä vasemmalle sijoittaa 5 prosenttia, poliittiseen keskustaan 27 prosenttia ja oikealle 68 prosenttia. Keskustan kannattajien sijainti on pysynyt hyvin vakaana koko 2000-luvun ajan.
Punavihreät vasemmalle
Perussuomalaisten kannattajakunta on ottanut ison askeleen oikealle – nyt kaksi kolmesta sijoittaa itsensä oikeistoon. Vasemmistolaiset duunarit ovat siirtyneet ennen kaikkea SDP:hen, ja jäljelle ovat jääneet oikeistolaisemmat äänestäjät.
Vasemmistoliiton ja SDP:n, mutta myös vihreiden kannattajakunnat ovat vasemmistolaistuneet. Vihreiden kannattajista 69 prosenttia sijoittaa itsensä vasemmistoon. Vain 19 prosenttia vihreistä pitää itseään oikeistolaisena.